По време на провеждане на бойните действия и след повторното въвеждане в експлоатация са отбелязвани и по-високи резултати. Най-високата скорост, за времето на войната, развиват „Айова“ и „Ню Джърси“, безуспешно преследвайки японския разрушител „Новаки“ през февруари 1944 г. на Трук. Лагът на „Айова“ показва скорост от 32,5 възела. Отчитайки обрасналото дъно, след докуване резултатът би могъл да бъде с възел повече. Капитанът на „Айова“, Уилям Смедберг, си спомня, че по време на Корейската война е фиксирана цифрата 33 възела. „Ню Джърси“, по време на изпитанията след реактивацията за участието си във Виетнамската война, развива 35,2 възела при 207 об/мин към валовете. Тази цифра се обяснява с това, че водоизместимостта е намалена, тъй като са свалени всички 40-мм автомати и екипажът е значително по-малоброен от обичайното за Втората световна. През 1986 г., след модернизацията на „Айовите“, секретарят на флота Джон Леман твърди, че нейната максимална скорост съставлява 35 възела – наистина, без да е известно, при каква водоизместимост, и има ли такава цифра в официалните данни.